બે-ચાર દિવસ થયા ને ગંગા મારા ઘરમાં સારી રીતે સેટલ થઈ ગઈ એટલે એક દિવસ મેં એને કહ્યું : ‘ગંગા, રવિવારે તારા દીકરા શંકરને લઈ આવજે. સાહેબ એને મળવા માગે છે.’ આ દરમિયાન મેં સંજીવને શંકરની વાત કરી હતી અને કહ્યું હતું કે એ બાળક બહુ બુદ્ધિશાળી છે. જો એને તક આપવામાં આવે તો એ જરૂર કંઈક બની શકશે…. રવિવારે ગંગા શંકરને લઈને આવી. શંકરે અત્યંત વિનયથી સંજીવને અને મને નમસ્તે કર્યા અને કોઈ પણ ક્ષોભ કે સંકોચ વિના અત્યંત સ્માર્ટલી પ્રશ્નોના ઉત્તર આપ્યા.